P. Hrušovský, podpredseda NR SR: (2002-03-19):
P. Tatár, poslanec: Ale v skutočnosti počnúc rokom 2003 odčerpáva aj podľa dôvodovej správy zhruba 3,65 miliardy korún z verejných financií a výsledok bude nasledovný. V nezreformovaných verejných sektoroch bez motivácie k lepšiemu výkonu nenastane žiaduca modernizácia verejnej správy ani verejnej služby, a aj keď to nie je obrovské číslo oproti celému štátnemu rozpočtu, tak takto pasívne zobraté číslo z verejných financií, tak takto pasívne zobraté aktíva budú chýbať na rozvoj a rast hospodárstva a môžem v podstate vyhlásiť, že v nejakom strednodobom horizonte piatich až siedmich rokov takéto plošné opatrenia bez systémových zmien prinesú vďaka zabrzdeniu rastu hospodárstva nakoniec v priemere nižšie mzdy tak pre ľudí vo verejnej službe, ako aj pre všetkých ostatných zamestnancov aj v súkromnom sektore. Je to jednoducho zlé antisystémové opatrenie. Je to aj prekážka modernizácie Slovenska ako krajiny. Musím povedať z politického hľadiska, že v tomto prípade vláda minimálne z pohľadu reforiem zaradila spiatočku. A druhá vec je, že ak budeme prerokúvať súvislosti s týmto zákonom aj nepriamu novelu Zákonníka práce, ktorá je neobyčajne žiaduca, pretože Zákonník práce je ďalší z tej trojice zákonov o verejnej, štátnej službe a Zákonník práce, tak politickými dohodami, o ktorých sme boli informovaní médiami, znamenajú iba toľko, že za cenu malej nedostatočnej novelizácie Zákonníka práce, ktorá má byť vložená do tohto návrhu novely zákona, do tohto poslaneckého návrhu, sa jednoducho poistí prijatie všetkých tých negatív pre celú spoločnosť, o ktorých som hovoril a ktoré tento návrh zákona prináša. Dá sa teda povedať, že pri politických dohodách vládnej koalície Zákonník práce v tomto momente slúži ako rukojemník pri prijímaní tohto zákona. Ešte niekoľko detailov k odmeňovaniu a k mzdám. Hovoril som celkom jasne, že je to aj priama výhoda, aj zdanlivá výhoda, ale najmä relatívna výhoda pre ľudí, ktorým sa má prisudzovať a rozdeliť 3,6 miliardy korún od nasledujúcich rokov. Ale treba povedať, že napriek tomu mzdy vo verejnom sektore nie sú nejaké vysoké, nie sú veľmi atraktívne. Tento v podstate malý prídavok v priemere znamená o 17 % zvýšenie mzdových nákladov, lenže z toho treba zobrať najmä tretinu na odvody a všetky povinné platby, čiže to zamestnanci nedostanú v plnej výške. V podstate tento malý prídavok nezvýši významne atraktívnosť zamestnania vo verejnom sektore. Čiže ak sa tu dôvodilo už aj pri zákone o štátnej službe, že to má skvalitniť štátnu alebo verejnú službu, musím rovno povedať a upozorniť, že nie je tomu tak. Druhá vec je, že v súvislosti s nereformovaním celej štruktúry verejného sektora takýto krok je drahý a neúčinný. Znovu upozorním, nie je totiž viazaný na žiadne hodnotenie výkonu. Jednoducho zabíja motiváciu takýto krok. Chcem ešte znovu pripomenúť, že parlament už raz toto neschválil, preto hovorím, že vládna koalícia v tejto veci zaradila spiatočku a navrhujeme bez toho, aby som dával nejaké pozmeňujúce návrhy, navrhujeme, aby sme z týchto dôvodov návrh zákona neprijali. Treba povedať, že takéto rozhodnutia, lebo to je len jedno z viacerých podobných rozhodnutí, aké zažívame v posledných dňoch (jeden bol zákon o štátnej službe, toto je zákon o verejnej službe a sú viaceré ďalšie), takéto rozhodnutia môžu mať závažné dôsledky na stabilitu slovenskej koruny. My sme veľmi jasne upozornili, že ak by vláda zaradila spiatočku, ak z reforiem urobila reformný Mníchov, čiže zradu reforiem, že sa dohodla, že reformy zabije, tak je možné, že pri zmene vlády po všetkých takýchto opatreniach sa vlastne vygenerujú v politickom priestore doslova očakávania poškodenia meny. Že sa môžu očakávať nejaké devalvačné predpoklady. Až do takýchto širokých súvislostí zdanlivo nevinná za 3,65 miliardy korún novela naozaj ide. Musím povedať, že ani možný politický zisk z takejto novely, aby jedna, druhá, tretia alebo všetky strany vládnej koalície alebo strany opozície získavali percentá pred voľbami na takomto, nestojí za to, koľko hrozieb takáto novela prináša. Teda my budeme navrhovať, aby sme neprijali tento zákon a z uvedených dôvodov ako Občianska konzervatívna strana, ale aj ako jednotlivci, ktorí sledujú vytrvalo vývoj, ktorí varujú pred tým, že je to brzda modernizácie Slovenska, my za takýto zákon nebudeme hlasovať. Ďakujem.